กฎกระทรวงให้ใช้บังคับผังเมืองรวมชุมชนพุทธมณฑล จังหวัดนครปฐม (ฉบับที่ 2) พ.ศ. 2561
กฎกระทรวง
ให้ใช้บังคับผังเมืองรวมชุมชนพุทธมณฑล
จังหวัดนครปฐม (ฉบับที่ ๒)
พ.ศ. ๒๕๖๑[๑]
 

อาศัยอำนาจตามความในมาตรา
๕ แห่งพระราชบัญญัติการผังเมือง พ.ศ. ๒๕๑๘และมาตรา ๒๖ วรรคหนึ่ง และมาตรา ๒๖/๑ แห่งพระราชบัญญัติการผังเมือง
พ.ศ. ๒๕๑๘ ซึ่งแก้ไขเพิ่มเติมโดยพระราชบัญญัติการผังเมือง (ฉบับที่ ๔) พ.ศ. ๒๕๕๘ รัฐมนตรีว่าการกระทรวงมหาดไทยออกกฎกระทรวงไว้
ดังต่อไปนี้

ข้อ
๑ ให้ยกเลิก (๗) ของวรรคสอง ของข้อ ๗
แห่งกฎกระทรวงให้ใช้บังคับผังเมืองรวมชุมชนพุทธมณฑล จังหวัดนครปฐม พ.ศ. ๒๕๕๘

ข้อ
๒ ให้ยกเลิกความในวรรคสามของข้อ ๘ แห่งกฎกระทรวงให้ใช้บังคับผังเมืองรวมชุมชนพุทธมณฑล
จังหวัดนครปฐม พ.ศ. ๒๕๕๘ และให้ใช้ความต่อไปนี้แทน
การใช้ประโยชน์ที่ดินเพื่อกิจการใด
ๆ ให้ดำเนินการหรือประกอบกิจการได้ในอาคารที่มีความสูงไม่เกิน ๑๕ เมตร เว้นแต่การใช้ประโยชน์ที่ดินเพื่อการอยู่อาศัยประเภทอาคารชุดหรืออาคารอยู่อาศัยรวม
ให้ดำเนินการหรือประกอบกิจการได้ในอาคารที่มีความสูงไม่เกิน ๒๓ เมตร การวัดความสูงของอาคารให้วัดจากระดับพื้นดินที่ก่อสร้างอาคารถึงส่วนที่สูงที่สุดของอาคาร
และอาคารชุดหรืออาคารอยู่อาศัยรวมดังกล่าวต้องมีระยะห่างจากเขตที่ดินของผู้อื่นหรือถนนสาธารณะไม่น้อยกว่า
๖ เมตร การวัดระยะห่างให้วัดจากส่วนที่เป็นขอบเขตนอกสุดของอาคาร ไม่ว่าจะอยู่ในระดับเหนือพื้นดินหรือต่ำกว่าระดับพื้นดิน
ทั้งนี้ ไม่รวมถึงส่วนที่เป็นฐานรากของอาคาร

ข้อ
๓ ให้ยกเลิกความในข้อ ๑๖ แห่งกฎกระทรวงให้ใช้บังคับผังเมืองรวมชุมชนพุทธมณฑลจังหวัดนครปฐม
พ.ศ. ๒๕๕๘ และให้ใช้ความต่อไปนี้แทน
ข้อ
๑๖ ที่ดินประเภทสถาบันราชการ การสาธารณูปโภคและสาธารณูปการ
ให้ใช้ประโยชน์ที่ดินเพื่อกิจการของรัฐ กิจการเกี่ยวกับการสาธารณูปโภคและสาธารณูปการ
หรือสาธารณประโยชน์โดยที่ดินในบริเวณหมายเลข ๑๐.๑๕ ให้ใช้ประโยชน์ที่ดินเพื่อสถาบันการศึกษาหรือเกี่ยวข้องกับสถาบันการศึกษาเท่านั้น


ให้ไว้ ณ
วันที่ ๑๑ เมษายน พ.ศ. ๒๕๖๑
พลเอก อนุพงษ์
เผ่าจินดา
รัฐมนตรีว่าการกระทรวงมหาดไทย

หมายเหตุ :- เหตุผลในการประกาศใช้กฎกระทรวงฉบับนี้ คือ โดยที่เป็นการสมควรแก้ไขเพิ่มเติมข้อกำหนดการใช้ประโยชน์ที่ดินตามกฎกระทรวงให้ใช้บังคับผังเมืองรวมชุมชนพุทธมณฑล
จังหวัดนครปฐม พ.ศ. ๒๕๕๘ ในที่ดินประเภทที่อยู่อาศัยหนาแน่นน้อย ที่ดินประเภทที่อยู่อาศัยหนาแน่นปานกลาง และที่ดินประเภทสถาบันราชการ
การสาธารณูปโภคและสาธารณูปการ เพื่อให้เหมาะสมกับสภาพการณ์ในปัจจุบัน จึงจำเป็นต้องออกกฎกระทรวงนี้
วิวรรธน์/จัดทำ
๓ พฤษภาคม ๒๕๖๑

นุสรา/ตรวจ
๕ พฤษภาคม ๒๕๖๑

[๑] ราชกิจจานุเบกษา
เล่ม ๑๓๕/ตอนที่ ๓๑ ก/หน้า ๑/๒ พฤษภาคม ๒๕๖๑